সেদিনের ঠিক তিন-চারদিন পরে শামীমুলের প্রতি শাহনাজের যৌনাকাঙ্ক্ষার আবহ ভিন্ন গন্ধ ছড়ায়। পাঠক পুনরায় খেই হারিয়ে ফেলতে শুরু করেন। সরল সুদকষার অংকটা মেলাতে পারেন না কিছুতেই। দেখতে দেখতে শেষদিকে এসে শাহনাজ যখন মাহমুদকে বলে–আমি তোমাকে খুব ভালোবাসি। খুব।–তখন সংবেদনশীল পড়ুয়া অবশ্য ভোলার চেষ্টা করেন সূচনালব্ধ ধ্যানধারণা। আর তার পরপরই ‘টুকুন’ চরিত্রের টুক করে ঢুকে পড়াটা তার মনকে করে তোলে আরেকটুখানি সংবেদী। আসলে ওসব কিছুই নয়; সেই কৈশোরের প্রথম প্রেমের স্মৃতিই হয়তো তাড়িয়ে বেড়াচ্ছে শাহনাজকে, এমনটা ভেবে স্বস্তির নিশ্বাস ফেলেন মধ্যবিত্তীয় মূল্যবোধসম্পন্ন পাঠক।